Vermeende kaper sterf in JohannesburgArgieffoto ŉ Vermeende kaper is Donderdagmiddag in Johannesburg dood. Kol. Noxolo Kweza, woordvoerder van die polisie, het aan Maroela Media bevestig drie mans, wat in ŉ Mercedes Benz gery het, het ŉ bejaarde vrou in die oprit van haar huis in Montgomery Park oorval. “Veiligheidswagte het die verdagtes agternagesit toe hulle in die rigting van Linden gevlug het. Die verdagtes het ŉ ongeluk in Linden gehad en te voet verder gevlug.” Volgens Kweza het een van die verdagtes daarna ŉ Toyota Etios gekaap. “Skote is gevuur tussen die veiligheidswagte en die kaper. Die verdagte het ŉ ongeluk gemaak met die Etios en hy is op die toneel dood. Die oorsaak van sy dood is nog nie bekend nie.” Twee verdagtes is nog op vrye voet. “Die ondersoek duur voort.”